Turkiya Fransiyaga sanksiya qo'yadi
Fransiya parlamenti quyi palatasi genotsidni inkor etishni jinoyat deb topdi. Usmoniylar imperiyasiga doir hujjatdan Turkiya norozi.
“Turkiya tarixni tan olishi lozim, buyuk davlat ekanini isbotlashi kerak”, - deydi prezident Nikolya Sarkozi. Bunga javoban Turkiya Fransiyadagi elchisini chaqirib oldi va bu davlat diplomatini haydash niyatida. Turkiya Bosh vaziri Rajab Toyyip Erdog’an nazarida Fransiya rahbari Nikolya Sarkozi 2012-yilgi prezident saylovlaridan oldin o’zini ko’rsatib, bu mamlakatda yashovchi 400 ming armanning ovozidan umidvor. “Anqara bilan aloqani buzgani qoladi”, - deydi Erdog’an. Armanlarning da’vo qilishicha, Birinchi jahon urushidan oldin va keyin Usmoniylar imperiyasida bir yarim million arman qirib tashlangan. Rasmiy Anqara esa genotsid, ya’ni xunrezlik so’zini qo’llash noto’g’ri, deb sanaydi. O’lganlar soni bo’rttirib ko’rsatilmoqda, gap urush qurbonlari haqida ketmoqda va o’shanda turklar, kurdlar, armanlar birday jabr tortdi, deydi Turkiya rahbariyati. Prezident Abdulla Gul fikricha, yangi qonun loyihasi bir davlatning asossiz ayblovdan o’zini himoya qilish huquqini, erkinligini oyoqosti qilishi aniq. Ikki davlat rishtalari shundog’am tarang. Fransiya Turkiyani Yevropa Ittifoqiga qabul qilishga qat’iyan qarshi bo’lib kelgan.